Toshkentlik qiz 2013-yilning eng yaxshi sportchisiga aylandi

Toshkent shahri Chilonzor tumanidagi 126-umumta’lim maktabi 8-sinf o‘quvchisi Zuhra Umrzoqova o‘zbek jang san’ati bo‘yicha ko‘pkarra mamlakat chempioni, deb xabar berdi O‘zA. U O‘zbek jang san’ati federatsiyasi tomonidan 2013-yilda “Yilning eng yaxshi sportchisi” deya e’tirof etildi.

Endigina o‘n to‘rt yoshga to‘lgan Zuhra Umrzoqova bir necha yildan buyon o‘zbek jang san’ati bilan shug‘ullanadi. Yosh sportchi dastlab tuman, shahar musobaqalarida shohsupaga ko‘tarildi. Yutuqlari uni yanada ko‘proq mashq qilish va yaxshi natijalarga erishishga undadi.
2009-yili Toshkent viloyati Piskent tumanida o‘zbek jang san’ati bo‘yicha o‘tgan viloyat ochiq chempionatida ishtirok etganida Zuhra 9 yoshda edi. Ushbu turnir uning ilk musobaqasi bo‘lishiga qaramasdan, murabbiylarining ishonchini oqlab, birinchi o‘rinni egalladi. O‘sha yili mamlakat miqyosidagi musobaqalarda yana ikki karra g‘olib bo‘ldi.
2011-yili o‘zbek jang san’ati bo‘yicha O‘zbekiston o‘smirlar terma jamoasiga qabul qilingan Zuhra shu yilning o‘zidayoq yakkama-yakka bellashuv va jamoaviy kompleks mashqlarini bajarishda to‘rt karra mamlakat chempionligini qo‘lga kiritdi. U 2013-yil sentabr oyida Janubiy Koreyaning Chongju shahrida o‘tgan Butunjahon sharq yakkakurashlari festivalida O‘zbekiston o‘smirlar terma jamoasi safida o‘zbek jang san’ati bo‘yicha mahoratini namoyish etdi. Dunyoning qirqqa yaqin davlatidan sportchilar qatnashgan nufuzli festivalda O‘zbekiston terma jamoasining kuchli uchlikdan o‘rin olishida Zuhraning ham munosib hissasi bor.